**PREŠOVSKÁ UNIVERZITA V PREŠOVE**

**Fakulta manažmentu, ekonomiky a obchodu**

**ROKOVACÍ PORIADOK ETICKEJ KOMISIE**

**Fakulty manažmentu, ekonomiky a obchodu**

Podľa § 33 ods. 3 písm. d) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a Etického kódexu PU v Prešove vydáva dekan Fakulty manažmentu, ekonomiky a obchodu Prešovskej univerzity v Prešove po schválení Akademickým senátom Fakulty manažmentu, ekonomiky a obchodu Prešovskej univerzity v Prešove tento

**r o k o v a c í p o r i a d o k  e t i c k e j k o m i s i e.**

**Čl. 1**

**Úvodné ustanovenia**

1. Rokovací poriadok etickej komisie FMEO Prešovskej univerzity v Prešove (ďalej fakulty) pre študentov upravuje postavenie a pôsobnosť etickej komisie ako orgánu akademickej samosprávy na prerokovanie etických priestupkov tých študentov, ktorí sú zapísaní na študijných programoch uskutočňovaných na fakulte.
2. Predmetom činnosti etickej komisie je posudzovanie a prerokúvanie podnetov možného porušenia etického kódexu a plagiátorstva.
3. Etická komisia je nezávislým expertným a stálym poradným orgánom dekana fakulty, vo svojom postavení a rokovaní je autonómna.

**Čl. 2**

**Zloženie etickej komisie**

1. Členov etickej komisie vymenúva a odvoláva dekan fakulty.
2. Etická komisia má piatich členov, je zastúpená členmi s právnym vzdelaním a členmi akademickej obce. Dekan môže na návrh predsedu etickej komisie vymenovať ďalších dočasných členov „ad hoc“ na riešenie konkrétneho podnetu s poradným hlasom.
3. Predsedu a členov etickej komisie vymenúva z radov členov akademickej obce fakulty dekan najneskôr do štrnástich dní po schválení tohto rokovacieho poriadku akademickým senátom fakulty.
4. Podmienkou členstva v etickej komisii je:
5. písomný súhlas navrhovanej osoby za člena etickej komisie,
6. písomný záväzok k mlčanlivosti o všetkých dôverných skutočnostiach týkajúcich sa posudzovaných podnetov na zasadnutiach etickej komisie,
7. písomný záväzok oznámiť všetky skutočnosti, ktoré by viedli ku konfliktu záujmov vo vzťahu k podnetu, ktorý prerokúva etická komisia.
8. Funkčné obdobie disciplinárnej komisie je štvorročné. V priebehu funkčného obdobia môže dekan v odôvodnených prípadoch uvoľniť alebo odvolať člena komisie alebo zrušiť členstvo v komisii a vymenovať nových členov. Skončenie členstva v komisii oznamuje jej členom dekan písomne s uvedením dôvodu.

**Čl. 3**

**Etický priestupok**

1. Za etický priestupok sa považuje porušenie:
2. Etického kódexu PU v Prešove,
3. pravidiel akademickej práce v oblasti plagiátorstva,
4. právnych predpisov v oblasti etiky,
5. ostatných vnútorných predpisov,
6. ďalších všeobecných etických zásad.
7. K etickým priestupkom v oblasti plagiátorstva sa zaoberá etická komisia, ktorá vo veci vydáva písomné stanovisko s hodnotením, či došlo alebo nedošlo k porušeniu etických zásad. V prípade, ak došlo k porušeniu etických zásad pri odovzdanej záverečnej práci, študent môže takúto prácu obhajovať až po jej prepracovaní rešpektujúc pri tom pravidlá akademickej etiky.
8. V prípade etického priestupku, ktorý je možné stotožniť s disciplinárnym priestupkom, podáva etická komisia fakulty podnet disciplinárnej komisii fakulty, ktorá v danej veci začne konať.

**Čl. 4**

**Konanie o etickom priestupku a rozhodnutie o uložení opatrenia**

1. Konanie o etickom priestupku pred etickou komisiou sa uskutočňuje na návrh dekana, ktorý je povinný predložiť podnet predsedovi etickej komisie po oznámení etického priestupku. Dekanovi môže podnety na podanie návrhu na konanie o etickom priestupku predkladať každý člen akademickej obce fakulty.
2. Konanie o etickom priestupku v oblasti plagiátorstva sa uskutočňuje na návrh školiteľa záverečnej práce, oponenta alebo predsedu komisie pre obhajoby záverečnej práce. Oznamovateľ je povinný predložiť návrh predsedovi etickej komisie po zistení rozsahu plagiátorstva (napr. na základe výsledku protokolu o kontrole originality) a na základe Smernice k plagiátorstvu a podvádzaniu študentov FMEO PU v Prešove. V prípade záverečnej práce sa výsledok zapíše do príslušného Zápisu o štátnych skúškach v Oddiele I.; 4b); v prípade dizertačnej práce sa výsledok uvedie v Zápisnici z obhajoby dizertačnej práce.
3. Etickú komisiu zvoláva jej predseda.
4. Na schválenie rozhodnutia disciplinárnej komisie je potrebná nadpolovičná väčšina hlasov prítomných členov. Etická komisia hlasuje verejne a v prípade rovnosti hlasov členov disciplinárnej komisie je rozhodujúci hlas predsedu.
5. Etická komisia je povinná začať disciplinárne konanie do 14 dní od doručenia návrhu a ukončiť konanie o priestupku najneskôr do 30 dní.
6. Etická komisia posúdi či došlo k etickému priestupku a v prípade že k priestupku došlo, zhodnotí jeho závažnosť.
7. V prípade závažného etického priestupku predloží predseda etickej komisie fakulty členom etickej komisie návrh na uloženie opatrenia disciplinárnou komisiou.
8. Za účelom riadneho prešetrenia skutkovej podstaty etického priestupku je etická komisia oprávnená pozvať na rokovanie ktoréhokoľvek zamestnanca alebo študenta fakulty.
9. Disciplinárne opatrenie v oblasti etického priestupku ukladá dekan. Dekan nemôže uložiť prísnejšie opatrenie, ako navrhla príslušná komisia. Rozhodnutie o uložení disciplinárneho opatrenia v oblasti etického priestupku vydá dekan písomne najneskôr do 30 dní odo dňa rozhodnutia príslušnej komisie.
10. Rozhodnutie o uložení disciplinárneho opatrenia musí obsahovať odôvodnenie a poučenie o možnosti podať žiadosť o jeho preskúmanie a musí byť doručené do vlastných rúk.

**Čl. 5**

**Preskúmanie rozhodnutia**

1. Dotknutá osoba podáva žiadosť o preskúmanie rozhodnutia dekanovi, ktorý rozhodnutie vydal, do ôsmich dní odo dňa jeho doručenia.

2. Ak rozhodnutie vydal dekan, môže sám žiadosti vyhovieť a rozhodnutie zmeniť alebo zrušiť. Ak žiadosti nevyhovie, postúpi ju rektorovi.

3. Rektor rozhodnutie dekana postúpi právnemu referátu univerzity na preskúmanie, či rozhodnutie nie je v rozpore so zákonom, alebo vnútorným predpisom fakulty. Na základe vyjadrenia právneho referátu rektor rozhodnutie dekana buď potvrdí, zmení alebo zruší.

4. Rektor najneskôr do 30 dní od doručenia žiadosti o preskúmanie rozhodnutia dekana vydá písomné rozhodnutie, ktoré je konečné a nie je možné proti nemu podať odvolanie.

5. Rozhodnutie rektora musí byť doručené do vlastných rúk.

**Čl. 7**

**Záverečné ustanovenia**

1. Rokovací poriadok etickej komisie FMEO PU v Prešove bol schválený Akademickým senátom FMEO Prešovskej univerzity v Prešove dňa 30.4.2021.

2. Rokovací poriadok etickej komisie Fakulty manažmentu PU v Prešove nadobúda platnosť dňom schválenia Akademickým senátom Fakulty manažmentu PU a jeho účinnosť nastáva dňom vydania dekanom Fakulty manažmentu Prešovskej univerzity v Prešove.

V Prešove 30.4.2021

Prof. PhDr. Radovan Bačík, PhD., MBA, LLM. Prof. Ing. Róbert Štefko, Ph.D.

 predseda AS FM PU dekan FM PU